ເກີດການສູ້ລົບຢ່າງໜັກ ລະຫວ່າງທະຫານ ທີ່ໂຕນທັບ ແລະທະຫານຊີເຣຍ
ພວກນັກເຄື່ອນໄຫວເວົ້າວ່າ ໄດ້ເກີດການສູ້ລົບກັນ ລະຫວ່າງທະຫານຊີເຣຍ ທີ່ໂຕນທັບ ແລະທະຫານລັດຖະບານ
ພວກນັກເຄື່ອນໄຫວກ່າວວ່າ ພວກທະຫານທີ່ໂຕນໜີຈາກກອງທັບຊີເຣຍໄດ້ທຳການໂຈມຕີ ອີກຄັ້ງນຶ່ງຕໍ່ທະຫານລັດຖະບານ ຊຶ່ງຍັງຜົນໃຫ້ມີການເສຍຊີວິດຈຳນວນນຶ່ງເກີດຂຶ້ນ ອົງການສັງເກດການສິດທິມະນຸດຊີເຣຍ ໄດ້ເປີດເຜີຍໃຫ້ຊາບກ່ຽວກັບລາຍລະອຽດຂອງການ ສູ້ລົບກັນໃນວັນເສົາມື້ນີ້ໂດຍເວົ້າວ່າທະຫານທີ່ໂຕນທັບໄດ້ສັງຫານທະຫານລັດຖະບານແລະ ກຳລັງຮັກສາຄວາມສະຫງົບ 10 ຄົນໃນການສູ້ລົບກັນຢູ່ໃນພາກຕາເວັນອອກຂອງປະເທດ ນອກນັ້ນແລ້ວອົງການສັງເກດການສິດທິມະນຸດຊີເຣຍຍັງເວົ້າວ່າ ມີພວກທະຫານໂຕນທັບ ຫຼາຍຄົນໄດ້ຮັບບາດເຈັບ ຂ່າວກ່ຽວກັບການປະທະກັນທີ່ວ່ານີ້ ມີຂຶ້ນໃນຂະນະທີ່ສະມາຊິກຂອງສັນນິບາດອາຣັບພວມ ກະກຽມການປະຊຸມ ຊຶ່ງເປັນໄປໄດ້ທີ່ອາດຈະຕຳໜິຕິຕຽນ ແລະລົງໂທດດາມັສກັສເພີ່ມຕື່ມ ກ່ຽວກັບການປາບປາມຂະບວນການປະທ້ວງຕໍ່ຕ້ານລັດຖະບານດ້ວຍຄວາມຮຸນແຮງນັ້ນ ພວກເຈົ້າໜ້າທີ່ຂອງສັນນິບາດອາຣັບ ມີກຳນົດທີ່ຈະປຶກສາຫາລືກັນກ່ຽວກັບການເອົາມາດ ຕະການລົງໂທດເພີ່ມຕື່ມຕໍ່ລັດຖະບານທີ່ລະເມີດຝ່າຝືນຂອງປະທານາທິບໍດີຊີເຣຍທ່ານ Ba- shar al-Assad ໃນວັນເສົາມື້ນີ້ ລັດຖະບານຊີເຣຍ ບໍ່ສາມາດປະຕິບັດຕາມເສັ້ນຕາຍຂອງສັນນິບາດອາຣັບກ່ຽວກັບການຮັບ ເອົາພວກນັກສັງເກດການນາໆຊາດເຂົ້າໄປໃນຊີເຣຍແລະຢຸດເຊົາການປາບປາມພວກຕໍ່ຕ້ານ ລັດຖະບານ ເລຂາທິການຂອງສັນນິບາດອາຣັບ ທ່ານ Nabil el-Araby ກ່າວວ່າ ທ່ານໄດ້ ຮັບຈົດໝາຍສະບັບນຶ່ງຈາກຊີເຣຍພ້ອມກັບຄຳຖາມກ່ຽວກັບຂໍ້ສະເໜີຂອງຄະນະສັງເກດການ ແຕ່ບໍ່ມີຫຍັງຫຼາຍໄປກວ່ານັ້ນ ອົງການສັງເກດການສິດທິມະນຸດຊີເຣຍ ກ່າວຕໍ່ວີໂອເອ ໃນວັນສຸກວານນີ້ວ່າ ກຳລັງຮັກສາ ຄວາມສະຫງົບໄດ້ສັງຫານຢ່າງນ້ອຍ 8 ຄົນໃນທົ່ວປະເທດ ຂະນະດຽວກັນກອງທັບຊີເຣຍ ໄດ້ກ່າວຫາວ່າ ພວກກໍ່ການຮ້າຍໄດ້ສັງຫານນັກບິນຂອງຕົນ 6 ຄົນແລະທະຫານອື່ນໆອີກ 3 ຄົນ ອົງການຂ່າວ SANA ຂອງທາງການຊີເຣຍລາຍງານວ່າ ເຫດຮ້າຍທີ່ວ່ານີ້ເກີດຂຶ້ນ ໃນເຂດແຂວງ Homs ໃນມື້ວັນພະຫັດຜ່ານມາ ສັນນິບາດອາຣັບໄດ້ໂຈະການເປັນສະມາຊິກຂອງຊີເຣຍ ເມື່ອສອງອາທິດກ່ອນຍ້ອນລັດຖະ ບານຊີເຣຍໄດ້ປາບປາມພວກປະທ້ວງຕໍ່ຕ້ານລັດຖະບານຢ່າງຮຸນແຮງ ແລະປະທານາທິບໍດີ Assad ບໍ່ສາມາດຈັດຕັ້ງປະຕິບັດ ແຜນການຂອງສັນນິບາດອາຣັບທີ່ແນໃສ່ເພື່ອຍຸຕິຄວາມ ວຸ້ນວາຍໃນປະເທດດັ່ງກ່າວ